Uus klass avatakse Tallinna Vaba Waldorfkooli uues majas Pelgurannas.  "22. juunil saime haridusministeeriumist koolitusloa," rääkis sügisest avatava keskkooliklassi juhataja Mai Peetsalu.    "Kokkuleppele jõudsime ka Tallinna Vaba Waldorfkooliga, kelle ruume Pelgurannas, Tuulemaa tänavas kasutada saame," rääkis ta.    Aruküla Vabakooli Seltsi juhatuse liige Üllar Pauklin usub, et gümnaasiumiastme käimalükkamiseks vajaminev arv õpilasi saadakse sügiseks kokku ja 10. klass õnnestub koolil ilma edasiste probleemideta esmakordselt avada: "Et finantsid  oleksid korras, on meil uude klassi vaja vähemalt kaheksat õpilast ja praegu näib väga tõenäoline, et see õnnestub meil."    Klassijuhataja Mai Peetsalu sõnul on sel aastal Aruküla waldorfkoolis 9. klassi lõpetanutega juba ühendust võetud, nüüd oodatakse nende kinnitusi sooviks jätkata õpinguid samas koolis.    "Kuna oleme nüüd Tallinnas, võib soovijaid isegi enam tulla - uutes ruumides on rohkem võimalusi, saame peale klassiruumi kasutada ka saali ja võimlat."    Otsingud, et  leida gümnaasiumiklassi avamiseks vajaminevaid lisaruume Arukülas, pole Mai Peetsalu sõnul veel lõppenud: "Esialgu oleme küll Tallinnas, kuid küllap ükskord saame ülejäänud kooliga kokku tagasi, juhatus otsib variante," andis klassijuhataja lootust.    Üllar Pauklini sõnul on selge, et kool kaugemas tulevikus Aruküla mõisas jätkata ei saa, kuid nendib, et hetkel juhatusel selget pilti lahendusest ei ole: "Kaitseliidu maatükk, mida soovisime rentida, on pandud müüki hinnaga 10 miljonit, sellist  raha meil kuskilt leida ei ole. Selge on aga see, et mõisamaja on juba pungil täis ja seal jätkata ei õnnestu."